KIRJALLINEN KYSYMYS E-0765/02 esittäjä(t): Alexander de Roo (Verts/ALE) ja Inger Schörling (Verts/ALE) komissiolle. Eläinkokeettoman strategian edistäminen.



Virallinen lehti nro 205 E , 29/08/2002 s. 0213 - 0214



KIRJALLINEN KYSYMYS E-0765/02 esittäjä(t): Alexander de Roo (Verts/ALE) ja Inger Schörling (Verts/ALE) komissiolle (19. maaliskuuta 2002) Aihe: Eläinkokeettoman strategian edistäminen Kestävän kehityksen kaiken ylittävän tavoitteen saavuttamiseksi komissio on määrittänyt useita tavoitteita tulevaisuuden kemikaalipolitiikkaa koskevassa valkoisessa kirjassa. Nämä tavoitteet ovat välttämättömiä kestävän kehityksen saavuttamiseksi kemian teollisuudessa yhteismarkkinoiden puitteissa. Näitä tavoitteita ovat ihmisten terveyden ja ympäristön suojelu sekä eläinkokeettoman strategian edistäminen. Tässä mielessä komissio toteaa, että täsmälliset tiedot luontaisista ominaisuuksista, tietyn käyttötarkoituksen aiheuttamasta altistumisesta ja kemikaalin hävittämisestä ovat välttämätön edellytys kemikaalien turvallisen käytön hallintaa koskevalle päätöksenteolle. Tämä nostaa esille kysymyksen siitä, miten tämän ehdoton vaatimus voidaan täyttää tehokkaimmin ja lyhyimmässä mahdollisessa aikataulussa siten, että samalla minimoidaan eläinkokeet laboratorioissa ja toisaalta lopetetaan valvomaton miljoonien kemikaalitonnien testaaminen ihmisten ja ympäristön kustannuksella. Tässä yhteydessä voitaisiin toteuttaa samanaikaisesti useita rinnakkaisia strategioita, joita on käsitelty esim. Euroopan parlamentin päätöslauselmassa (A5-0356/2001) tulevaa kemikaalipolitiikkaa koskevasta strategiasta: - teollisuus, yhteenliittymät mukaan lukien, tekee keskenään yhteistyötä rekisteröitäviä aineita koskevien tietojen välittämisessä tehtävien päällekkäisyyksien välttämiseksi; - eläinkokeiden käyttämisen kieltäminen tapauksissa, joissa viranomaisten hyväksymiä vaihtoehtoisia kokeita on käytettävissä, sekä muiden kuin eläimillä tehtävien kokeiden kehittämisen ja validoinnin nopeuttaminen; - asteittainen toteutettava eläinkokeeton strategia, jossa käytetään kemikaalien vaarallisia ominaisuuksia ennustavia tietokonemalleja (QSAR) sekä hajoavuutta ja bioakkumuloituvuutta määrittäviä fysikaalis-kemiallisia kokeita ja viranomaisten tunnustamia päällekkäisiä in vitro -kokeita; - aineiden ryhmittely arviointitarkoituksessa; - hajoavien ja bioakkumulatiivisten aineiden asteittainen käytöstä poistaminen ilman että ne on todistettava myrkyllisiksi. Miten komissio arvioi kutakin edellä mainittua strategiaa tarvittujen tietojen saannin tehokkuuden ja eläinkokeiden vähentämisen kannalta? Mitä näistä strategioista komissio aikoo toteuttaa ja millä tavalla? Margot Wallströmin komission puolesta antama vastaus (30. huhtikuuta 2002) Komissio valmistelee parhaillaan lainsäädäntöehdotusta, joka perustuu tulevaa kemikaalipolitiikkaa koskevaa strategiaa käsittelevään valkoiseen kirjaan(1) ja jossa otetaan asianmukaisesti huomioon Euroopan parlamentin päätöslauselma (A5-0356/2001) ja neuvoston päätelmät. Uuden lainsäädännön valmistelussa otetaan huomioon kaikki eläinkokeiden vähentämiseksi laaditut strategiat, joihin edellä mainitussa päätöslauselmassa viitataan. Komissio on lisäksi neuvotellut laajalti valkoisen kirjan strategian täytäntöönpanoon liittyvistä teknisistä seikoista lukuisten sidosryhmiä edustavien työryhmien kanssa, joihin kuului eläinten hyvinvointia edistävien järjestöjen, jäsenvaltioiden viranomaisten ja teollisuuden edustajia. Eräs työryhmistä tarkasteli eläinkokeisiin liittyviä kysymyksiä, ja sen käymät keskustelut otetaan myös huomioon uuden lainsäädännön valmistelussa. Komission saatua lainsäädäntöehdotuksensa valmiiksi se jätetään Euroopan parlamentille ja neuvostolle käsiteltäväksi yhteispäätösmenettelyssä. Eläinkokeisiin liittyvistä säännöksistä voidaan sen jälkeen keskustella kaikkien sidosryhmien kanssa tärkeänä osana uutta lainsäädäntöä koskevaa laajempaa keskustelua. (1) KOM(2001) 88 lopullinen.